Man skiet rower by sentrum dood | Maroela Media
Die toneel. Foto: @reagismall/Twitter
'n Man is Maandagoggend tydens 'n mislukte rooftog by die Cycad-sentrum in Polokwane, Limpopo, doodgeskiet.
Kol. Moatshe Ngoepe, woordvoerder van die polisie, het gesê 'n 58-jarige man het die winkelsentrum omstreeks 9:00 besoek om geld by 'n OTM te deponeer. Hy is van 'n sak met selfone en geld beroof.
Volgens Ngoepe het die verdagte na 'n wegkommotor met vier insittendes gehardloop en het die slagoffer hom agternagesit. "Hy het in die hardloop vir die verdagte geskree om te stop, maar die verdagte het aanhou hardloop en die slagoffer het sy vuurwapen uitgeruk en skote afgevuur."
Die verdagte is noodlottig gewond en is op die toneel dood verklaar. Volgens Ngoepe is die gesteelde sak teruggevind. Die polisie ondersoek 'n saak van diefstal en het 'n geregtelike doodsondersoek geopen.
Die polisie het intussen 'n volskaalse soektog begin na die vier verdagtes wat in die wegkommotor, 'n silwerkleurige Toyota Corolla, gevlug het.
Enigiemand met inligting oor die voorval of die verdagtes word versoek om kol. Linky Mathebula te bel by 064 756 8218 of Stop Misdaad by 08600 10111.
Die selfone en kontant wat teruggevind is. Foto: SAPD
Die verdagtes se wegkommotor. Foto: SAPD
Jja dis n stap in die regte rigting. Die wette moet so bietjie aangepas word sodat jy kan skiet as jy beroof word en nie net as jou lewe bedreig word nie. Want die tronke lyk my is nie meer n afskrik middel nie.